
Aszimmetrikus Poisson-tényezővel rendelkező hiperelasztikus konstitutív modell fejlesztése polimer habokhoz

A polimer habok viselkedése húzás és nyomás esetén jelentős eltérést mutat egytengelyű
húzó- és nyomó igénybevétel esetén. Ez nem csupán az alakváltozás-feszültség kapcsolatban mutatkozik meg, drasztikus eltérés van a keresztirányú alakváltozásokban is. Ezeknek oka a különleges mikrostruktúrában keresendő, ahogy arra Gibson és Ashby munkájában rámutatott. A gyakorlat azonban a mikromechanikai megközelítés bonyolultsága miatt inkább a kontinuum megközelítést alkalmazza habok konstitutív modellezésére, amely az anyagtörvényt főként fenomenológiai alapon fogalmazza meg. Alapvető problémája a gyakorlatban egyedüliként alkalmazott modellnek, hogy míg a feszültséget kielégítő pontossággal leírja 3D esetben is, addig - a habok speciális mikrostruktúrájának következtében
- a keresztirányú alakváltozásokban nagyot téved. Ezeknek az alakváltozásoknak a pontos modellezése elengedhetetlen és nagy jelentőséggel bírnak csúcstechnológiai alkalmazásokban, mint az autóülések szimulációja ütközések esetén, a repülőgép ülések és orvosi ágyak tervezése. A dolgozat célja, hogy rámutasson egy újfajta anyagmodellezési stratégia
szükségességére, és hogy ennek alkalmazásának irányába megtegye az első lépéseket.
A dolgozat a kereskedelmi végeselemes programokban legelterjedtebben használt hiperelasztikus hab anyagmodell, az Ogden–Hill-féle továbbfejlesztésével foglalkozik, melynek során kísérletet tesz a keresztirányú viselkedés pontosabb leírására aszimmetrikus anyagmodell alkalmazásával. A bevezetett konstitutív modell aszimmetriája a Poisson-tényező elkülönítéséből fakad húzás és nyomás esetére. Az eredeti és a módosított modellt analitikus és végeselemes számítások segítségével hasonlítottam össze. A számítások során azt a legegyszerűbb esetet vizsgáltam, amely során húzás és nyomás egyszerre figyelhető meg. Ez az eset a hajlítás. Annak érdekében, hogy a lehető legjobban elkerüljem az elmoz-
dulások mérésében adódó pontatlanságokat, a hajlítómérést nagy méretben viteleztem ki, melyhez nagyméretű kísérleti berendezést terveztem és építettem. A konstitutív modellek paramétereinek illesztésére egytengelyű húzó- és nyomó mérések segítségével került sor. 



